चौदमीं पंगती च सुलतान दी, धनुर्विद्या च, अयोध्या दे राम कन्ने उपमा दित्ती गेई ऐ। बारमों पंगत च लिखे दा ऐ जे सुलतान शहाबुदीन ने मद्रदेश जित्तेया-(मद्राणां मही जिता) । केइयें विद्वानें दे मनै च मद्रदेश, व्यासा ते जेहलम नदियें दा बिचला लाका हा पर केइयें दा बचार ऐ जे मद्र देश व्यासा ते चनाब दे दरम्यानी दुआबे दा नां हा। इयां परतीत हुंदा ऐ जे मद्रदेश व्यासा ते चंद्रभागा नदियें दा दरम्यानी लाका हा जेड़ा कंड़ी दी खुशक प्हाड़ियें दे पैरें थमां लेइयै मुलतान तकर फैले दा हा। महभारत दे कर्ण पर्वै च बर्णन आन्दा ऐ जे मद्रदेश जंड, पीलू तो करीर दे बनें कन्ने भरोचा दा हा, (शमी पूलु करूराणां वनेषु सुकवर्त्मसु)। इनें रुक्खें दे बन पकिस्तानी पंजाब दे उस लाके च मिलदे न जित्थें इस बेल्ले मुलतान, मिंटगुमरी, लायलपुर आदि जिले न। ए सारा प्रदेश मद्रदेशै च शामल हा। इनें दौंने दरयाएं दे अंदर प्हाड़ी लाका, जिसी पराने साहित्य च अन्तर्गिरि ते बहिर्गिरि दे नां दित्ते गे न, दार्व देस खुआन्दा हा। इयां चनाब ते जेहलम दे बिच्चै दा प्हाड़ी लाका ‘अभिसार’ हा। व्यासा ते जेहलम दे बिच्च फैले दे इनें दौनें लाकें द सांझा नां ‘दार्वाभिसार’ हा। एदा नचोड़ ए निकलेया जे जम्मू दा उप्पराला प्हाड़ी लाका मद्रदेश च शामल नईं हा।‘देवि-माहात्म्य’ ते होर केइयें म्हातमें दी पुस्तकें च जे कुतै इस लाके गी मद्र देश आखेथा गेया ऐ तां ओ मेरे ख्याला च लेखक दी भुल्ल गै मलूम हुन्दी ऐ की जो ए गल्ल महाभारत, पुरान आदि प्राचिन ग्रन्थे दे बर्णन कन्ने मेल नईं खन्दी।